Abafundi Abangu - 20 eMinda High School Batholakala BeleCovid 19
Umphathisikolo weMinda High School ubike ukuthi abafundi abangamatshumi amabili batholakale belegciwane leCoronavirus ngemva kokuhlolwa kuliviki, ngakhoke abantwana esikolweni lesi kabazikuphindela ekhaya ngoLwesihlanu izikolo zivalwa.
GWANDA — Abafundi abangamatshumi amabili esikolo seMinda High School, eMapisa eZansi yemaNdebeleni sebebanjwe igciwane leCoronavirus okulakho ukudala ukuthi badlalele iKhisimusi esikolo. Lanxa izikolo zivaliwe ngoLwesihlanu, abafundi beMinda babikwa bezaqhubeka behleli esikolo okwensuku bekuquarantine. Umphathisikolo weMinda High School uMnu Norcan Nyamambi ubike ukuthi abafundi abangamatshumi amabili batholakale belegciwane leCoronavirus ngemva kokuhlolwa kuliviki. Encwadini ayibhalele abazali, uNyamambi uveze ukuthi akula ngitsho loyedwa kulabo abatholakale belalo asebelezitshengiselo zokuthi bayagula kodwa lesisikolo sesivaliwe okwequarantie kungakho abafundi bengazose bavunyelwe ukuya emakhaya izikolo zivalwa. Uthi abafundi kuzamele bahlale esikolo phose iviki ukuze lapho bephuma esikolo sokulesiqiniseko sokuthi kabalalo igciwane, okulakho ukudala ukuthi badlalele iKhisimusi besesikolo ngoLwesihlanu kuviki ezayo. UMnu Graidom Phiri oweMatobo ongumzali ,usola ababalisi athi kabanakekeli abafundi lapho besezikolo. “Ngibona bona ababalisi abakho strict sibili ekulandeleni amaregulatiuons yonalawo ayethulwa nguhulumende, uyabona abantwana bengena abanye kabasanitise abanye abalamamask yebo uhulumende laye ulamaphutha lapha lalaphayana kodwa kufuze kukhuthazwe ababalisi ukuthi abeserious alandele iziqondiso zonke ezeCovid ezeWHO.” UNobhala jikelele wenhlanganiso yababalisi eyeZimbabwe Teachers Association ZIMTA, uMnu Tapson Nganunu Sibanda yena usola uhulumende. “Ngempela sasikubonile lokhu phambili samncebisa uhulumende ukuthi akulunganga njalo kayisiyo indlela eqondileyo yokuvula izikolo masinya kodwa uhulumende kazange asilalele , sokusobala ukuthi esasikukhuluma yikho kanye okwenzakalayo yikho-ke esikunanzelelayo ukuthi lapha abantwana sebephoselwe kusifo esizakuthi sibangcina beyizigqili zalumkhuhlane okwesikhathi eside.” Umphantintambo wezemfundo uMnu Cain Mathema uthi izikolo zizavulwa mhla zine ngoZibandlela womnyaka ozayo ka2021, lanxa uzulu efisa ukuthi ngakuyamiwa kancane ngoba lokhu liqonga inani lezifundi ezihlaselwa yiCovid 19. Embikweni owethulwe nguMnu. Mathema, wokufisela abafundi lababalisi iKhisimusi elitshukela, uthi izikolo ezifika phose amatshumi amahlanu 49 zihlaselwe ligciwane leCoronavirus kulandela ukuvulwa kwazo, kodwa uthi benelisile ukulwisana lalo. Izikolo ezinjengeMtshabezi, John Tallach, Matopo lezinye, ngezinye zezikolo ezihlaselwa yiCoronavirus ekuvulweni kwazo kunyanga ezintathu ezedluleyo emhlubulweni weMandebeleni. Sebedlula inkulungwane eyodwa-1,257, abahlaselwe yiCoronavirus esigabeni seMatebeleland South, kulabagulayo okwamanje abaphose bafike amakhulu amathathu- 289. Leli nani libonakale liqonga kunyenga ezimbili ezedlula ikakhulu emhlubulweni weMandebeleni wonke okugoqela idolobho lakoBulawayo kanye laseNkabazwe.